Atsitiens
"Atsitiens" (angļu: Whiplash) ir 2014. gada ASV drāmas filma, kuras režisors ir Damjēns Šazels. Filma ir par jaunu džeza bundzinieku, kas mācās vienā no ASV labākajām mūzikas skolām, kur viņu māca skolas despotiskais džeza maestro. Tajā galvenās lomas attēlo Mailss Tellers, Dž. K. Simonss un Pols Raizers. "Atsitiens" pirmizrāde notika 2014. gada 16. janvārī Sandensas kinofestivālā. ASV kinoteātros filmas pirmizrāde notika 2014. gada 10. oktobrī, Latvijā — 2014. gada 12. decembrī. Amerikas Kinoinstitūts to nosauca par vienu no desmit gada labākajām filmām. Tā ir nominēta Amerikas Kinoakadēmijas balvai piecās kategorijās, tai skaitā kā labākā filma.